මට වේල් ගණනාවක් බත් නොකා ඉන්න පුළුවන්. ඒත් එක විනාඩි පහක් ඇඟිල්ල සූප්පු නොකර ඉන්න අමාරුයි. ඔහු එසේ කියන්නේ තමන්ගේ එම නරක පුරුද්ද ගැන ඇත්ත ඇති හැටියෙන්ම කියා පාමිනි. ඔහුගේ ඡන්ද කොට්ඨාසයේ සිටි නොහික්මුණු කොලු ගැටව් මන්ත්‍රීතුමාට සූප්පුවා යැයි නමක් පට බැඳ තිබුණ ද ඔහුට කිසිම දවසක එනමින් කොළොප්පම් කිරීමට ඉදිරිපත් නොවූහ. එසේ වූයේ ඔහු තම ඡන්ද කොට්ඨාසයේ වෙසෙන තරුණ පිරිසගේ රැකියා ප්‍රශ්නය තමන්ට හැකි පමණින් විසඳා තිබූ බැවිනි. අවස්ථා දෙකක දී පාර්ලිමේන්තුවට තේරී පත්වූ මන්ත්‍රීවරයා මියගොස් තිබුණේ ද තම මහපට ඇඟිල්ල උරමින් සිටියදී යැයි ඇතැම් පැරැන්නන් කියතත් එය අදටත් පවතින්නේ කටින් කට පැතිරුණු ඕපාදූපයක් වශයෙනි. ඒ ගැන සහසුද්ධියෙන්ම දැන සිටින ඔහුගේ පුත්‍රයා අද වෙසෙන්නේ විදේශගතවය.
මන්ත්‍රීතුමාට පටබැදි නම කුමක්ද?
සූප්පුවා